Diari Oficial de la Generalitat Valenciana


Sumari del DOGV 4207, del 11-03-2002 (2002/2226)

ORDRE de 25 de febrer de 2002, de la Conselleria d'Agricultura, Pesca i Alimentació, per la qual es desenvolupa el Decret 56/2001, pel qual es regulava el Panel de Degustació d'Olis d'Oliva de la Comunitat Valenciana i se n'establia el reglament d'organització i funcionament del Panel.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2002/02/25/(1)/dof/vci/html**

### Dades del document

Número de DOGV
:   4207

Data del DOGV
:   11-03-2002

Secció del DOGV
:   I. DISPOSICIONS GENERALS

Número del document
:   2002/2226


Data del document
:   25-02-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * qualitat del producte
    * reglament intern
    * legislació
    * organització administrativa
    * oli d'oliva

ORDRE de 25 de febrer de 2002, de la Conselleria d'Agricultura, Pesca i Alimentació, per la qual es desenvolupa el Decret 56/2001, pel qual es regulava el Panel de Degustació d'Olis d'Oliva de la Comunitat Valenciana i se n'establia el reglament d'organització i funcionament del Panel. [2002/2226]
  
En el Decret 56/2001, de 13 de març de 2001, es regula el funcionament del Panel de Degustació d'Olis d'Oliva de la Comunitat Valenciana.
  
En l'article 4 s'establia que la consellera d'Agricultura, Pesca i Alimentació adoptarà, per al desenvolupament del present decret, el reglament d'organització i funcionament del Panel de Degustació, en el qual en fixarà la composició, la forma de designació i cessament dels membres i les normes d'actuació necessàries per al correcte compliment de les seues funcions.
  
En la disposició final primera, s'estableix que els consellers d'Economia i Hisenda i d'Agricultura, Pesca i Alimentació, en l'àmbit de les seues competències respectives, dictaran les disposicions necessàries per al desenvolupament i l'aplicació de les disposicions del dit decret.
  
Per tant, i en virtut de les competències que tinc establides,
  
ORDENE
  
Article 1. Definició i directrius
  
En el Decret 56/2001, de 13 de març, es defineix al Panel de Degustació d'Olis d'Oliva de la Comunitat Valenciana (en avant, Panel) com l'òrgan tècnic constituït en la Conselleria d'Agricultura, Pesca i Alimentació per a apreciar les característiques organolèptiques dels olis d'oliva verges a la Comunitat Valenciana.
  
El Panel s'integra en l'Institut Valencià de Qualitat Agroalimentària.
  
Per a la realització de les seues activitats, el Panel es regirà pel Reglament (CE) 2568/91 i les seues modificacions posteriors, per les directrius del Consell Oleícola Internacional (COI) i per altres normes nacionals o internacionals que hi siguen d'aplicació.
  
Article 2. Funcions
  
Les funcions del Panel seran les següents:
  
1) Realització d'anàlisis sensorials oficials d'olis d'oliva verges necessaris per a la seua classificació comercial.
  
2) Realització d'anàlisis sensorials informatius a sol·licitud de les empreses del sector oleícola o d'organismes oficials.
  
3) Participació en activitats de divulgació i promoció de l'oli d'oliva, i en particular de l'oli d'oliva verge extra.
  
4) Formació de degustadors.
  
5) Realització de les activitats necessàries per a obtenir o mantenir el reconeixement com a panel de degustació d'olis d'oliva verges per part d'organismes nacionals o internacionals.
  
6) Col·laboració amb els estudis i projectes d'investigació relacionats amb la qualitat organolèptica dels olis d'oliva verges.
  
Article 3. Composició
  
El Panel estarà format per degustadors.
  
Els degustadors podran ser persones físiques, qualsevol que siga la seua activitat laboral, que estiguen relacionats amb el sector de l'oli d'oliva, que hagen rebut formació en tècniques de degustació d'oli d'oliva, que hagen rebut l'entrenament específic del Panel i que hagen demostrat la seua competència tècnica per a l'activitat de degustació d'olis en la forma en què disposarà el Panel d'acord amb la normativa esmentada en l'article 1.
  
A més, el Panel estarà presidit per un cap de panel i comptarà amb un secretari.
  
Article 4. Nomenament i cessament dels degustadors, cap de panel i secretari
  
Dels degustadors, la consellera d'Agricultura, Pesca i Alimentació nomenarà un cap de panel, a proposta seua. El nomenament d'un cap de panel implica automàticament el cessament de l'anterior.
  
Així mateix, el director de l'Institut Valencià de Qualitat Agroalimentària nomenarà un secretari, funcionari de la Conselleria d'Agricultura, Pesca i Alimentació, que podrà o no ser degustador. El nomenament d'un secretari implica automàticament el cessament de l'anterior.
  
El nomenament dels degustadors srà realitzat pel director de l'Institut Valencià de Qualitat Agroalimentària, a proposta del cap de panel.
  
El cessament dels degustadors es produirà a petició pròpia, per causes que els impedisquen l'exercici de les seues tasques o per perdre la qualificació com a degustadors. El cessament els serà notificat per escrit al final de la campanya oleícola.
  
Al final de cada campanya, les persones que hagen participat en les activitats de formació organitzades pel Panel i que hagen superat les proves de qualificació, podran ser proposats per al seu nomenament com a degustadors.
  
Article 5. Funcions dels membres del Panel
  
1. Funcions del cap de panel:
  
a) Selecció, entrenament i control de l'habilitat, l'homogeneïtat i la coherència dels degustadors i les degustadores en formació que componen el Panel.
  
b) Seleccionar les mostres que vagen a degustar-se. Assegurar-se que s'han rebut, identificat, conservat i preparat de forma correcta.
  
c) Que es dispose de les instal·lacions i el material necessaris per a la degustació.
  
d) Que es respecten les condicions en què s'ha de realitzar la degustació, entre les quals es troba l'ús del vocabulari específic dels olis d'oliva.
  
e) La recopilació dels fulls de perfil i, a partir d'aquestes dades, el càlcul de les puntuacions atorgades a cada mostra i la seua classificació.
  
f) La firma i comprovació dels certificats de degustació oficial o informatius.
  
g) L'aprovació del reglament de fègim intern i de la documentació tècnica del Panel i la seua elaboració, per a la qual cosa podrà comptar amb l'ajuda d'altres degustadors o del secretari.
  
2. Funcions del secretari:
  
a) Convocar, en nom del president, els degustadors que hagen d'intervenir en cada sessió.
  
b) Coadjuvar en els càlculs que determinen la classificació dels olis.
  
c) Col·laborar en l'elaboració de la documentació tècnica.
  
d) Expedir els certificats de degustació oficial o informatius.
  
e) Elaborar l'acta de les assemblees.
  
f) Mantenir l'arxiu general del Panel.
  
3. Funcions dels degustadors:
  
a) Participar en les sessions de degustació oficial a què siguen convocats.
  
b) Participar en les sessions formatives o d'entrenament, de manera que mantinguen la seua qualificació.
  
c) Respectar les condicions establides per a les degustacions.
  
d) Participar en les assemblees amb veu i vot.
  
Article 6. Reglament de règim intern
  
El Panel de Degustació disposarà d'un reglament de règim intern, on es concretarà la seua forma d'actuació.
  
Article 7. Mitjans materials
  
El Panel realitzarà les degustacions en qualsevol de les sales de degustació existents a la Comunitat Valenciana que disposen dels mitjans necessaris per a la degustació d'oli d'oliva verge, i podrà contractar l'ús de les sales amb els seus titulars.
  
D'acord amb el punt 10 de l'apartat X del capítol IX del títol VIII de la Llei 12/1997, de Taxes de la Generalitat Valenciana, on s'estableix la taxa per a ?altres- determinacions d'olis i greixos segons el seu cost fins a un màxim d'11.000 PTA (66,11 euros), el Panel podrà fixar una taxa per la realització d'anàlisis sensorials d'olis.
  
Article 8. Reunions del Panel
  
El Panel es reunirà per a realitzar degustacions almenys dues vegades al mes durant la campanya oliera i una vegada al mes la resta de l'any (el mes d'agost es considerarà inhàbil). A més, a principi i final de la campanya es realitzaran assemblees, en les quals es decidirà el calendari de degustacions, s'informarà dels nomenaments i cessaments de degustadors, es llegirà i, si és procedent, s'aprovarà la memòria de la campanya anterior i, en fi, s'informarà i es prendran decisions sobre les qüestions referents al Panel de Degustació. A més a més, podran realitzar-se assemblees extraordinàries a petició del president o d'un terç dels degustadors.
  
Les actes de les assemblees es remetran als degustadors i al director de l'Institut Valencià de Qualitat Agroalimentària.
  
Article 9. Panels provincials
  
Per a la realització de les funcions descrites en els apartats 2, 3 i 4, principalment, i 5 i 6, complementàriament, de l'article 2, el Panel podrà actuar territorialment mitjançant panels provincials de composició reduïda. Aquests panels provincials estaran constituïts per degustadors de cada una de les províncies de la Comunitat Valenciana. Hi actuarà com a cap de panel, en absència seua, un degustador delegat per ell, i com a secretari, en absència seua, un funcionari dels serveis territorials de la Conselleria d'Agricultura, Pesca i Alimentació.
  
La programació de les activitats dels panels provincials es farà anualment
  
Article 10. Règim econòmic
  
El pagament de les quantitats que han de percebre els degustadors en concepte de gratificacions per assistència i la meritació de dietes i despeses de transport es farà a partir dels certificats d'assistència que expedirà el secretari del Panel o de les actes de les assemblees. Les despeses corrents que produirà el funcionament del Panel es pagaran a càrrec del capítol 2 dels pressupostos de l'Institut Valencià de Qualitat Agroalimentària.
  
En les sessions de formació, només tindran dret a la percepció de gratificacions els degustadors que actuen com a formadors, no els que assistisquen en formació.
  
DISPOSICIÓ DEROGATÒRIA
  
Queda derogada l'Ordre de 8 de gener de 1998, de la Conselleria d'Agricultura, Pesca i Alimentació, per la qual es modifica l'Ordre de 27 de gener de 1994, per la qual es creava el Panel de Degustació d'Olis d'Oliva produïts a la Comunitat Valenciana.
  
DISPOSICIONS FINALS
  
Primera
  
Es faculta el director de l'Institut Valencià de Qualitat Agroalimentària perquè dicte les instruccions pertinents per al millor compliment de les disposicions d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 25 de febrer de 2001
  
La consellera d'Agricultura, Pesca i Alimentació
  
MARIA ÀNGELS RAMON-LLIN I MARTÍNEZ
  
ANNEX
  
Membres actuals del Panel de Degustació d'Olis d'Oliva de la Comunitat Valenciana
  
Cap de Panel: Carmen Montoro Cavero
  
Secretari: Adolfo Conesa Ariza
  
Degustadors:
  
Miguel Abad Ventura, Javier Blasco Blasco, José Luis Bertomeu Fandós, Lourdes Domingo Alcayde, Sonia Falomir Palau, Miguel Gamón Vila, Concepción Lleó de Otal, Mª del Mar Lorente Lamas, Francisco Martínez Bañón, Daniel Miralles Lisarde, Mencía Pérez Dorado, Mª Luisa Ruiz Domínguez, Mª José Sánchez Climent, Florencio Yáñez Navarro.


Còpia Permalink ELI